בנובמבר 2016, נפתחה המערכה על מחוז א-רקה בעלת ארבעה השלבים, ורוז'דה פלאט הייתה אחראית על השלב הראשון במערכה שכלל כיבוש אזורים כפריים בצפון המחוז. לאחר שהכוח שלה עמד במשימתו, הכוחות הסוריים הדמוקרטיים עברו לשלב השני של המתקפה שמטרתו הייתה הגעה לאגם אסד ולסביבות סכר טבקה, וגם בשלב זה הובילה רוז'דה את יחידות הנשים מה-YPJ. היא השתתפה גם בשלב השלישי והרביעי של הקרב על המחוז שבמהלכו נכבשו סכר טבקה, בסיס חיל האוויר טבקה, והעיר א-ת'ורה (טבקה). בשנת 2017, רוז'דה פלאט נבחרה להוביל את השלב החמישי במערכה - הקרב על העיר א-רקה, שלכיבושה הצפוי יש ערך תודעתי וסמלי בעיני המערב לסיום הח'ליפות של המדינה האסלאמית.